På virksomhedens hovednummer er der ikke længere nogen, der svarer. Direktørens telefon kan man ikke komme igennem til. Og bestyrelsesformanden gik af i midten af december. Derfor har det ikke været muligt at få en uddybende kommentar eller en forklaring. Men klart står det, at kedelvirksomheden Aalborg Engineering på Sofiendalsvej i Skalborg er begæret konkurs. Det skriver statstidende.dk, som også har noteret, at begæringen er sendt til Skifteretten den 30. december 2016. Ifølge kurator i sagen, advokat Poul Viggo Bartels Petersen, drejer det sig om cirka 50 medarbejdere på det danske kontor, der nu står til at miste deres arbejde. Aalborg Engineering blev startet i 2000 og har siden specialiseret sig i at levere dampkedler til industrien. Virksomheden havde på et tidspunkt flere end 100 ansatte og afdelinger i England, Slovakiet, Tyrkiet og Spanien. Men nu er virksomheden fortid.
Aalborg Engineering har den 30. december begæret sig selv konkurs, fortæller kurator.